In nomine Domini Amen. Huius instrumenti publici tenore cunctis pateat et sit manifestum quod, Anno eiusdem Domini millesimo quadringentesimo primo, indictione nona, mensis Junii die XXIII, videlicet die Jovis in vigilia festi (F° 62, v°) Nativitatis beati Johannis Baptiste, ab electione Domini Benedicti in papam ultimo electi anno septimo, in choro Ecclesie Senonensis, meique notarii publici subscripti ac testium infrascriptorum ad hoc vocatorum specialiter et rogatorum presencia, personaliter constitutus Reverendus in Christo frater et dominus, dominus Robertus de Dangello Nivernensis Episcopus, indutus capa sericea, professionem solemnem, prout et quemadmodum omnes et singuli Episcopi suffraganei provincie Senonensis, a Sede Apostolica vel aliter noviter promoti, antequam suas ecclesias solemniter adeant, facere tenentur, ut de hoc se dicebat sufficienter informatum, fecit et legit in scriptis, supra maius altare dicte Senonensis Ecclesie, in hec verba; «Ego Robertus de Dangello, Nivernensis Episcopus, Deo et sancte matri Ecclesie Senonensi et tibi G. Archiepiscopo Senonensi, in persona vicariorum tuorum, tuisque successoribus, debitam subjectionem et obedienciam ore promicto et manu confirmo.» Ipseque Reverendus pater propria manu, in libro dicte Senonensis Ecclesie, in testimonium veritatis, dictam suam professionem scripsit crucis signaculo subsecuto et, post dictam professionem per eum factam, obtulit ut tenebatur, supra dictum maius altare, dictam suam capam sericeam convenientem episcopali dignitati, ad usum suum quamdiu dicte Nivernensi ecclesie presidebit, dum vocatus fuerit per dictum Archiepiscopum Senonensem qui pro tempore fuerit, ad consilia vel ad consecrationem Episcoporum provincie Senonensis, aut alias eum Senonis venire contigerit et voluerit ea uti, post obitum vel translationem ejusdem Reverendi patris ad aliam ecclesiam dicte Senonensi Ecclesie perpetuo remansuram. Postmodum vero tradi fecit et realiter solvi quatuor libras Parisienses, ut est fieri in talibus consuetum, distribuendas et partiendas intra certas personas in libro dicte Senonensis Ecclesie videlicet in libro domini precentoris nominatas. De et super quibus premissis omnibus et singulis venerabiles et circumspecti viri domini et magistri Petrus Fortis, legum doctor, decanus, Franciscus Matricularii, precentor, Johannes Masculi, Guillelmus Johannis, Johannes Blancheti, Aldinus Burghas, Johannes Munerii, Guillelmus Chapus, Petrus Yves, Petrus Aguenin. Guillelmus Joye, Richardus Suhardi, Nicolaus le Goulier, Johannes Chaume et Nicolaus Guioti, dicte Senonensis Ecclesie (F° 63) canonici, presentes et assistentes in dicta professione, pro et nomine dicte Ecclesie, petierunt a me notario subscripto sibi fieri et tradi publicum instrumentum unum vel plura. Acta fuerunt hec publice, Anno, indictione, mense, die, loco et ab electione predictis, presentibus ad hec, una cum dictis dominis, discretis viris dominis Johanne Auberon, Johanne de Naaillyaco, ad altare beati Petri in dicta Senonensi Ecclesia canonicis, Guillermo Aurifabri, Nicolao de Trecis, Petro Fougery, Johanne Guerini, Johanne Simardi, Petro Chetif, Johanne Comitis, Egidio Andrean, Stephano Mutonis, Petro Tangant, Johanne Chandeloti, Guillelmo Longi, Johanne Parvi, Johanne Passemer et Radulpho Sarpini, dicte Senonensis Ecclesie chorialibus, Johanne Cordubannarii et Johanni Copaudi clericis, publicis auctoritate apostolica curieque Senonensis notariis, cum pluribus aliis testibus ad premissa vocatis specialiter et rogatis. Et Ego Guillermus de Calvomonte, presbiter Senonensis diocesis, publicus apostolica et imperiali auctoritate notarius, Quia premissis omnibus et singulis, dum sic ut premictitur per dictum Reverendum in Christo patrem dicerentur, fierent et agerentur, una cum dictis dominis et prenominatis testibus, presens interfui eaque sic fieri vidi et audivi, ideo presenti publico instrumento exinde confecto, propria manu mea scripto, signum meum publicum solitum apposui requisitus et rogatus, in fidem et testimonium veritatis omnium et singulorum premissorum. G. DE CALVOMONTE.